**דבר העורכים**

אנו עומדים בסיומה של שנת תשפ"א (2021), שנה מאתגרת במיוחד. למרות הקשיים שמלווים את כל העולם בשל מגפת הקורונה, נמשכו הפעילות המחקרית והיצירה, והן באו לידי ביטוי בשלל המאמרים המוצגים בחוברת שלפניכם, החוברת השנייה שיוצאת בשנה זו. גם בחוברת זו יש שישה מאמרים שצלחו את הליך השיפוט, אחד מהם באנגלית.

המאמר הפותח את החלק העברי של החוברת הוא מתחום הגיאוגרפיה ההיסטורית של אזור בנימין. במאמר זה מציג פרופ' יגאל לוין את המקורות המקראיים השונים המזכירים את קרית יערים, ודן במיקום הגיאוגרפי של עיר זו בהקשר לגבולות נחלות יהודה ובנימין. לאור ניתוח זה המחבר מעלה ספקות על הקישור שערכו לאחרונה ישראל פינקלשטיין ותומאס רומר בין ממלכת ישראל ובין השרידים הארכיאולוגיים שנתגלו בחפירותיהם האחרונות בדיר אל־עזר, אתרה של קרית יערים.

במאמר השני מציגים יאיר אלמקייס וד"ר אהרן טבגר מערכת בורות בעלי חתך פעמוני שהתגלתה לאחרונה בחורבת אל־חמאם שבצפון השומרון. בסיוען של מקבילות מאתרים שונים באזור ההר, המחברים מסיקים שהבורות שימשו לאחסון תוצרת חקלאית או כיקב תת־קרקעי בתקופת הברזל, ממצא המעיד על מרכזיותו וחשיבותו של האתר בתקופה זו.

המאמר השלישי עוסק גם הוא בגילויים חדשים מאזור השומרון. במאמר זה מציגים זאב ח' ארליך (ז'אבו) ומאיר רוטר ארבעה תבליטי מנורות שנחשפו בכפר חג'ה על אבני שני בתים, כנראה בשימוש משני. המחברים מתארכים את המנורות הללו ומנורות דומות שנמצאו בכפר חג'ה ובסביבתו הקרובה, ודנים בדבר השימוש במוטיב זה אצל השומרונים בתקופה הרומית ובתקופה הביזנטית.

במאמר הרביעי מוצג מחקר חדש מתחום מעבה האדמה. במאמר זה מתאר ד"ר גרשון בר כוכבא את מבנה ה"יוספיה" שנבנה במהלך ימי הביניים בצמוד למבנה שמעל מערת המכפלה, ודן באלמנטים האדריכליים השונים שנמצאים בו. בנוסף, המחבר מציג את ממצאיו של מחקר תת־קרקעי שנעשה בעזרת מכ"ם חודר קרקע, ובו התגלה שהמבנה נבנה מעל מאגר מים מן התקופה הרומית, ששימש את באי מתחם מערת המכפלה. גילוי המאגר הרומי וניתוח האלמנטים האדריכליים במבנה מאפשרים לשחזר את ההיסטוריה של השימושים השונים באזור ה"יוספיה" לאורך הדורות.

המאמר החותם את החלק העברי של חוברת זו עוסק בהיסטוריה של הארכיאולוגיה באזור ההר המרכזי. במאמר זה מרדכי לאש, פרופ' יוסי גולדשטיין ופרופ' יצחק שי מתארים את מצב העיסוק בארכיאולוגיה בתחומי יהודה ושומרון בשנים 1948–1967, תחת השלטון הירדני. המחברים מציגים את יחסם של השלטונות בממלכת ירדן ושל משלחות החוקרים הזרים לאתרים הארכיאולוגיים ולחפירות המעטות שנערכו אז באזור, וכן חושפים מידע חדש על מעורבות ישראלית חשאית בנוגע לנעשה "מעבר לגבול" בתחום הארכיאולוגיה.

החלק הלועזי של החוברת מוקדש למאמר של ד"ר כריס מקיני, העוסק גם הוא בגיאוגרפיה היסטורית באזור בנימין. במאמר זה מציע המחבר לקשור בין הביטוי המופיע בספר בראשית בתיאור הבטחות האל לאבות, "כעפר הארץ", ובין מיקומה האסטרטגי של עפרה, אחת מערי בנימין, לצד בית אל. לדבריו, זו דוגמה מובהקת לשימוש המקרא בדימויים לשוניים בהקשרים גיאוגרפיים, כפי שמופיע גם במקרים נוספים.

 מאמרים אלו מתווספים למאמרים מגיליונות קודמים של כתב העת "במעבה ההר", שמהווה כר פורה ובמה חשובה למחקרים חדשים בתחומי הארכיאולוגיה, הגיאוגרפיה וההיסטוריה של אזורי ההר, ובתחום חקר החללים התת־קרקעיים בארץ ישראל כולה. מתוך שמירה על רמה אקדמית גבוהה כיאה לכתב עת שפיט זה, גם בחוברת זו עברו כל המאמרים תהליך שיפוט אנונימי בליווי ועדת מערכת אקדמית, ורק אלו שנמצאו ראויים לפרסום הועברו לעריכת לשון מוקפדת. בעמוד הראשון של כל מאמר מופיעים השיוך המוסדי, התואר האקדמי וכתובת המייל של מחברי המאמרים, לצד תקציר המאמר ומילות מפתח. המאמרים רואים אור גם כחוברת מודפסת המופצת בעותקים רבים, וגם בצורה מקוונת באתר האינטרנט של כתב העת. הליך קבלת המאמרים ושיפוטם מבוצע דיגיטלית בצורה מתקדמת ומקוונת בסיוע הפלטפורמה של חברת ScholarOne Manuscripts. מערכת כתב העת מזמינה את קהל החוקרים לשלוח דרך מערכת זו את פירות מחקריהם לפרסום בגיליונות הבאים, בהתאם להנחיות הרשומות באתר האינטרנט של כתב העת.

אנו שמחים להודות לאנשי הוצאת אוניברסיטת אריאל בשומרון על שדאגו להוציא לאור חוברת זו למרות כל הקשיים הנלווים – לפרופ' יוסי גולדשטיין על שלא הרפה לרגע, ולצבי יפה על עמלו הרב בעריכת הלשון, בהגהות ובמלאכת ההפקה. תודה גדולה לד"ר עמיחי שוורץ על העבודה האינטנסיבית מול מערכת ScohlarOne Manuscripts, מול מחברי המאמרים ומול הרפרנטים השונים. תודה לאגף המחקר של מדרשת הרי גופנא על הסיוע ושיתוף הפעולה כבכל שנה; לעורכי חברת Academic Language Experts על עריכת הלשון המקצועית באנגלית; לד"ר צבי וסיגלית אורגד על העימוד האיכותי; ולמחלקת הגרפיקה באוניברסיטת אריאל בשומרון על עיצוב הכריכה. תודה מיוחדת לחברי ועדת המערכת והמומחים (הלקטורים) על הזמן הרב והמאמץ שהשקיעו בקריאת המאמרים ועל הענקת חוות דעת שיפוטית והערות חשובות כדי להעלות את רמתם המדעית. וכמובן, תודה למחברי המאמרים על שעמדו בלוח הזמנים הצפוף והעמידו לרשותנו את מחקריהם החשובים.

אהרן טבגר וזהר עמר

אלול תשפ"א